**A legkomplikáltabb beavatkozások is elérhetők a Fogászati és Szájsebészeti Klinika új, térítéses betegellátási szolgáltatási palettáján**

**2025 januárjától az államilag finanszírozott forma mellett térítéses ellátási keretek között is fogadja a betegeket a PTE Klinikai Központ Fogászati és Szájsebészeti Klinikája, ahol a legbonyolultabb fogászati beavatkozások is elérhetőek. A keddenként 16-18 óra közötti teljes körű ellátást kifejezetten azokhoz hangolták, akik munkaidőben nem tudják igénybe venni a szolgáltatást.**

A pécsi orvoskarral szemben közel 2,7 milliárd forintból épült, 2022-ben átadott ötszintes, 2750 négyzetméter hasznos területű [**klinikán**](https://aok.pte.hu/hu/egyseg/330) **éves szinten mintegy 46 ezer beteget** gyógyítanak.

*„Eddig négy körzet páciensei érkeztek a Tüzér utcai komplexumba a Nemzeti Egészségbiztosítási Alapkezelő (NEAK) által térített kezelésekre. Mellettük sokan nem államilag finanszírozott formában kértek ellátást, gyakran fogorvosuk irányította őket a klinikára, mivel itt tudtak csak bizonyos, költséges diagnosztikai berendezéseket kívánó vizsgálatokat, beavatkozásokat elvégezni”* – mondta el **dr. Marada Gyula** egyetemi adjunktus, intézetigazgató-helyettes, tanszékvezető, kiemelve, hogy **a 2025 január elejétől futó térítéses ellátás iránt számos igény mutatkozott.**

*„Sokaknak jelent problémát a klasszikus rendelési időben, azaz munkaidőben felkeresni minket, munkaidőn kívül viszont tudnak és akarnak is jönni. A másik tényező a* ***nálunk összpontosuló szaktudás******és eszközpark****, mely miatt* ***számos fogorvos küldi hozzánk a magánrendelésre érkező páciensét****, elvégeztetve olyan vizsgálatot vagy beavatkozást, amit az ő rendelőjében nem tud megtenni. Adta magát a kérdés:* ***ha a nálunk lévő eszközök, szaktudás és infrastruktúra miatt számos beteg köt ki a klinikán, miért ne nyújtsunk egy teljes körű, 360 fokos szolgáltatást?*** *Megvizsgálva az erőforrásainkat, arra jutottunk, hogy ez kivitelezhető, ráadásul* ***pozitívan hat a szakdolgozóink és fiatal orvosaik megtartására is****”* – fogalmazott az intézetigazgató-helyettes.

Mint mondta, a szolgáltatás során **a klinika térítéses árlistája** érvényes, mely [**a Klinikai Központ honlapján**](https://adminisztracio.pte.hu/sites/adminisztracio.pte.hu/files/files/Adminisztracio/Szabalyzatok_utasitasok/Hat_Es_Egyeb_Sz/euteritesiszabalyzat20240125.pdf) érhető el. A palettán a város magánpraxisaihoz képest olcsóbb és drágább ellátások is megtalálhatók, a **gyökérkezelés** például kicsit költségesebb, mint máshol, az okból kifolyólag, hogy **Pécsett sehol nincs e téren olyan jártassággal bíró szakembergárda, mint a fogászati klinikán**. Azok, akik az ellátás teljes spektrumáért érkeznek, azaz mindent itt végeztetnek, kedvezményben részesülnek.

A pécsi **Fogászati és Szájsebészeti Klinikán** három szinten folyik az ellátás **alapellátás, szakellátás**, valamint **egyetemi szintű szakellátás** formájában. Alapellátásnak számít például a **fogmegtartó kezelés, fogkőeltávolítás**, de a **18 év alattiak fogszabályozása** is, melyet, ha az alapellátó nem tud elvégezni, szakellátóhoz továbbítja a pácienst.

Emelt szintű, nem NEAK-finanszírozott ellátásként rögzített **fogpótlások, implantátumok behelyezése** is zajlik a fogászati tömbben, 18 éves kor feletti, **költségtérítéses fogszabályozás**t is végeznek itt, emellett **mikroszkópos gyökérkezelés, fogágykezelés, esztétikai fogászati beavatkozások, regeneratív műtétek**, továbbá **digitális röntgen és fogászati CT felvételek** készítése is zajlik a komplexumban.

A térítéses ellátás a január 6-i héttől fut, ennek keretében jelenleg **keddenként 16-18 óra között fogadja a klinika a betegeket**. Időpontot a recepció telefonszámán lehet egyelőre foglalni (**+3672-502-421**), a későbbiekben viszont, ha igény mutatkozik rá, külön felületet alakítanak ki erre.

Sajtókapcsolat:

*Sasvári Bernadett*

[*sasvari.bernadett@pte.hu*](mailto:sasvari.bernadett@pte.hu)

*+36302288260*